GRAMMY จับมือ KISS เปิดธุรกิจใหม่ “Media Commerce” พัฒนาแบรนด์-ขายสินค้าผ่านสื่อ GMM
GRAMMY จับมือ KISS เปิดธุรกิจใหม่ “Media Commerce” พัฒนาแบรนด์-ขายสินค้าผ่านสื่อ GMM
GRAMMY จับมือ KISS เปิดธุรกิจใหม่ “Media Commerce” พัฒนาแบรนด์-ขายสินค้าผ่านสื่อ GMM
21 ม.ค. 2564

นางสาวบุษบา ดาวเรือง ประธานเจ้าหน้าที่บริหารกลุ่ม บริษัท จีเอ็มเอ็ม แกรมมี่ จำกัด (มหาชน) หรือ GRAMMY เปิดเผยว่า จีเอ็มเอ็มเป็นผู้นำธุรกิจบันเทิงที่ครบวงจร ครอบคลุมธุรกิจเพลง ธุรกิจโชว์บิซ ธุรกิจ Merchandise ธุรกิจภาพยนตร์ บรอดแคสติ้งและธุรกิจสื่อครบวงจร ได้จับมือร่วมกับบริษัท โรจูคิส อินเตอร์เนชั่นแนล จำกัด (มหาชน) หรือ KISS เปิดโมเดลธุรกิจใหม่ Media Commerce เพื่อดำเนินธุรกิจพัฒนาผลิตภัณฑ์เพื่อความงามและสุขภาพภายใต้แบรนด์ใหม่ต่างๆ ที่พัฒนาร่วมกัน และจำหน่ายผ่านสื่อในเครือจีเอ็มเอ็ม แกรมมี่ ได้แก่ ทีวีดิจิทัล วิทยุออนไลน์ ทีวีโฮมช้อปปิ้งช่อง O shopping และ E- Commerce ผ่าน www.oshoppingtv.com เพื่อต่อยอดธุรกิจจาก Media Entertainment  สู่ Media Commerce ที่สร้างการเติบโตอย่างยั่งยืน
ทั้งนี้ โรจูคิส เป็นผู้พัฒนานวัตกรรมและสร้างสรรค์ผลิตภัณฑ์เพื่อความงามและสุขภาพที่มีความเข้าใจถึงความต้องการของผู้บริโภคชาวไทยและใน ASEAN  ผ่านการคิดค้นนวัตกรรมผลิตภัณฑ์ที่มีคุณภาพสูง มีความโดดเด่นและแตกต่าง เพื่อสร้างประสบการณ์การใช้ผลิตภัณฑ์ที่มีประสิทธิภาพสูง คุ้มค่า เพื่อให้ผู้บริโภคทุกคนสามารถเข้าถึงได้ มาผนวกกับจุดแข็งของ จีเอ็มเอ็ม ที่เป็นผู้นำธุรกิจสื่อครบวงจรในประเทศไทย มีเครือข่ายศิลปินที่เป็นที่รู้จักหลากหลาย  จึงทำให้เกิด Synergy เป็นการต่อยอดจากการร่วมมือกันระหว่างสองบริษัท เพื่อสร้างประสบการณ์การช้อปปิ้งสินค้าสุขภาพและความงามที่มีนวัตกรรมที่แตกต่าง และเข้าถึงผู้บริโภคกลุ่มเป้าหมายได้ครอบคลุมทั่วประเทศ
“ความร่วมมือกันครั้งนี้ ถือเป็นก้าวที่สำคัญของกลุ่มจีเอ็มเอ็มในการรุกขยายธุรกิจจาก Media Entertainment  สู่ Media Commerce โดยใช้จุดแข็งด้านธุรกิจสื่อที่ครบวงจรมาสร้างการเติบโต ผ่านความร่วมมือกับพันธมิตรทางธุรกิจอย่างโรจูคิส เพื่อสร้างประสบการณ์การใช้ผลิตภัณฑ์ที่เป็นนวัตกรรมคุณภาพสูงแก่ผู้บริโภคคนไทยผ่านช่องทางสื่อในเครือจีเอ็มเอ็ม ซึ่งถือเป็นปรากฎการณ์ครั้งใหม่ของวงการผลิตภัณฑ์เพื่อความงามและสุขภาพของไทยด้วยเช่นกัน” นางสาวบุษบา กล่าว  
ด้าน นางวรวรรณ ไชยกำเนิด ประธานเจ้าหน้าที่บริหาร บริษัท โรจูคิส อินเตอร์เนชั่นแนล จำกัด (มหาชน) หรือ KISS ผู้นำการพัฒนานวัตกรรมและสร้างสรรค์ผลิตภัณฑ์เพื่อความงามและสุขภาพ ภายใต้แบรนด์ Rojukiss, PhDerma, Best Korea, Wonder Herb และ Sis2Sis กล่าวว่า บริษัทฯ มีประสบการณ์และความเชี่ยวชาญในการคิดค้นนวัตกรรมผลิตภัณฑ์ความงามและสุขภาพมาอย่างต่อเนื่องยาวนาน
โดยมีแบรนด์ผลิตภัณฑ์บำรุงผิว Rojukiss ซึ่งเป็นที่รู้จักและได้รับความนิยมมากว่า 13 ปี จนเป็นแบรนด์เซรั่มบำรุงผิวหน้าที่มียอดขายเชิงมูลค่าเป็นอันดับ 1 ของประเทศไทยในปี 2562 และแบรนด์ผลิตภัณฑ์เครื่องสำอาง Sis2Sis ซึ่งมีความโดดเด่นจากนวัตกรรมเครื่องสำอางแบบซองก้านพร้อมแปรงในตัว ที่มียอดขายผลิตภัณฑ์ลิปสติกเป็นอันดับ 1 ในเชิงปริมาณ และผลิตภัณฑ์ที่ปัดขนตา (มาสคาร่า) ที่มียอดขายอันดับ 2 ของประเทศไทยในปี 2562 โดยความสำเร็จที่แบรนด์ต่างๆ ของบริษัทฯ ได้การตอบรับเป็นอย่างดีจากผู้บริโภค มาจากความมุ่งมั่นในการคิดค้นนวัตกรรมผลิตภัณฑ์ออกสู่ตลาดอย่างต่อเนื่อง ตลอดจนมีพันธมิตรผู้ผลิตชั้นนำระดับโลกร่วมกันสร้างสรรค์ผลิตภัณฑ์ที่มีคุณภาพ โดดเด่นแตกต่าง สามารถสร้างหรือตอบสนองความต้องการของผู้บริโภคที่เปลี่ยนแปลงและมากขึ้นได้อย่างรวดเร็ว
ทั้งนี้ บริษัทฯ พร้อมนำประสบการณ์ความเชี่ยวชาญมาร่วมมือกับกลุ่มจีเอ็มเอ็ม ซึ่งถือเป็นผู้นำธุรกิจบันเทิงครบวงจรชั้นนำของประเทศไทย เพื่อร่วมสร้างธุรกิจ Media Commerce ให้เติบโตก้าวกระโดด โดยจะพัฒนาผลิตภัณฑ์ใหม่ที่เป็นนวัตกรรมเพื่อตอบสนองความต้องการของผู้บริโภคในเรื่องความงามและสุขภาพให้ครอบคลุมหลากหลาย โดยคาดว่าจะเริ่มจำหน่ายผลิตภัณฑ์ภายใต้แบรนด์ใหม่ต่างๆ ที่เป็นความร่วมมือกัน ผ่านช่องทางสื่อในเครือจีเอ็มเอ็มได้ภายในต้นปี 2564 นี้
ความร่วมมือในครั้งนี้ตอบโจทย์กลยุทธ์การดำเนินธุรกิจของบริษัทฯ ที่ต้องการขยายช่องทางจำหน่ายสินค้าเข้าถึงผู้บริโภคโดยตรง (Direct-to-Consumer) ให้ครอบคลุมทั่วประเทศ จากปัจจุบันได้จัดจำหน่ายผ่านช่องทางจำหน่ายหลัก ได้แก่ ร้านสะดวกซื้อ ร้านค้าเพื่อสุขภาพและความงาม ห้างค้าปลีกขนาดใหญ่ ร้านค้าทั่วไป รวมถึงช่องทาง Marketplace &amp; E-Commerce www.rojukissth.com และ [email protected]
“การร่วมมือเป็นพันธมิตรกันระหว่างโรจูคิส ซึ่งเป็นผู้นำการคิดค้นนวัตกรรมและสร้างสรรค์ผลิตภัณฑ์เพื่อความงามและสุขภาพ กับจีเอ็มเอ็ม แกรมมี่ ซึ่งมีสื่อครบวงจรเข้าถึงกลุ่มเป้าหมายได้อย่างครอบคลุม เป็นการต่อยอดเพื่อร่วมสร้างสรรค์ผลิตภัณฑ์ความงามและสุขภาพที่มีนวัตกรรม โดดเด่นและแตกต่าง ภายใต้แบรนด์ใหม่ที่สร้างสรรค์ร่วมกัน พร้อมสร้างสรรค์ประสบการณ์ช้อปปิ้งในทุกแพลทฟอร์มเพื่อขยายฐานผู้บริโภคให้ทั่วถึง และรองรับกับความต้องการของผู้บริโภค ที่ต้องการสินค้าที่มีคุณภาพสูง มีความน่าเชื่อถือ แปลกใหม่และสร้างความคุ้มค่า 
รวมถึงรองรับความต้องการในเรื่องช่องทางการเลือกซื้อสินค้าที่เปลี่ยนแปลงและหลากหลายมากยิ่งขึ้น เชื่อว่าความร่วมมือกันในครั้งนี้จะสร้างปรากฏการณ์ใหม่ในตลาดและจะช่วยผลักดันการเติบโตของทั้งสองบริษัทได้อย่างยั่งยืน’ นางวรวรรณ กล่าว